Saɖakawaɣ, 21 mars
Ɛ-tɔm yɛlɩɣ lɛɛ lɛɛ tataa.—Keɣa 147:15.
Yehowa tɩŋɩɣnɩ ɛ-tɔm ndʋ tɩwɛ Bibl taa yɔ tɩ-yɔɔ nɛ eɖiyiɣ-ɖʋ sɔnɔ. Nɛ “ɛ-tɔm yɛlɩɣ lɛɛ lɛɛ” mbʋ pʋyɔɔ yɔ alɩwaatʋ ndʋ ɖɩwɛɣ nɩɣzɛ naayɛ taa yɔ, ɛwɩlɩɣ-ɖʋ nʋmɔʋ fezuu taa. Pɩtasɩnɩ taabalɩyɛ nɖɩ ɖɩwɛ ña nɛ Krɩstʋ ñɩma lalaa mɩ-hɛkʋ taa yɔ lɛ, maɣzɩ wazasɩ nzɩ ŋhikiɣ alɩwaatʋ ndʋ ŋkalɩɣ Bibl nɛ yom siɣsiɣ tʋ nɛ lɔŋsɩnɖʋ takayɩsɩ, alɩwaatʋ ndʋ ŋwelisiɣ JW Tɔm Ðɩyɔɔdɩyɛ yɔɔ tɔm, alɩwaatʋ ndʋ ŋwoki jw.org yɔɔ yaa alɩwaatʋ ndʋ ɛgbɛyɛ taa ɛzʋtʋyaa sɩnɩ-ŋ tɔm natʋyʋ taa yɔ sɩ-yɔɔ nɛ ŋna! (Mat. 24:45) Pɩɩwɩlɩɣ-ŋ kpayɩ kpayɩ se Yehowa “tɔm yɛlɩɣ lɛɛ lɛɛ” yaa ɛfɛyɩ ninika nɛ ñe-ɖiyuu fezuu taa yaa we? Keɣa maɖʋ kaana sɔɔlɩm mbʋ Yehowa kaawɛnɩ caanaʋ taa ɛ-samaɣ yɔɔ yɔ. Samaɣ ŋga ke-ɖeke koŋ Yehowa kaakuli “ɛ-tɔm” nɛ “ɛ-paɣtʋ” yɔɔ nɛ ɛwɩlɩ. (Keɣa 147:19, 20) Sɔnɔ, pɩkɛnɩ-ɖʋ wazaɣ mbʋ pʋyɔɔ yɔ, tɛtʋ kpeekpe yɔɔ lɛ, ɖe-ɖeke koŋ ɖɔ-yɔɔ Yehowa hɩɖɛ wɛɛ. Ɛzɩma ɖɩsɩm Yehowa nɛ ɖɩɖɔŋ ɛ-paɣtʋ yɔɔ ɖe-wezuu caɣʋ taa yɔ, pɩha-ɖʋ waɖɛ se taabalɩyɛ kɩbanɖɛ ɛwɛɛ ɖa nɛ ɩ ɖɛ-hɛkʋ taa. Ɛzɩ weyi ɛmabɩ Keɣsi 146 nɛ 147 yɔ ɛlabʋ yɔ, ŋwɛnɩ lɩmaɣza kɩbana wena a-yɔɔ ŋpɩzɩɣ nɛ ŋyɔɔdɩnɩ nɔɔ kɩkʋyaɣ se “Aleluyah! [yaa ɩsa Yah!]” yɔ nɛ ŋseɣtini lalaa nɛ pasa Yehowa. w17.07 20 § 15-16; 21 § 18
Kemeɣa, 22 mars
Sɔɔjatʋ tʋmɩyɛ taa lɛ, nɔɔyʋ ɛɛsʋzʋʋ ɛ-tɩ ɛjaɖɛ yɔɔ tɔm taa, ye e-liu ɛsɔɔlaa se eɖeni weyi ɛmʋ-ɩ tʋmɩyɛ taa yɔ yɔ.—2 Tim. 2:4.
Sɔnɔ, alɩwaatʋ tɩŋa Ɛsɔ sɛtʋ tʋmlaɖaa mba pɛcɛzɩ miiliyɔɔ kʋɖʋmʋʋ yɔ nɛ Yesu wayɩ tɩŋɩyaa lalaa pɛwɛɛ nɛ pɔɖɔŋ Pɔɔlɩ lɔŋ tasʋʋ mbʋ pɩwɛ sɔnɔ evemiye mayaɣ taa yɔ, pɩ-yɔɔ. Pañakɩ pana se ɛjaɖɛ ɖɩnɛ ɖɩtaawɛɛnɩ ɖoŋ pɔ-yɔɔ nɛ pɔtɔzʋʋ Bibl paɣtʋ kiɖe ɖɩnɛ ɖɩ-yɔɔ paa ɛzɩmtaa: “Weyi pakɩndɩɣ-ɩ yɔ, ɛpɩsɩ weyi ɛkɩndɩ-ɩ yɔ e-yom.” (Adu. 22:7) Nabʋyʋ ɛɛhaɣ Sataŋ taa leleŋ nɛ pɩkɩlɩ se ɖɩkpaɣ ɖa-alɩwaatʋ nɛ ɖo-ɖoŋ kpeekpe nɛ ɖɩlabɩnɩ tadɩyɛ. Ɛlɛ ye ɖɩtɩtɩlɩ lɩmaɣza naayɛ kpaɣʋ yɔ, ɖɩpɩsɩɣ kɩmtɔɔyaa pɩnzɩ sakɩyɛ. Ye ɖɩtɔɔ kɩma sɔsɔna nɛ ɖɩla haya ɖamɩŋ sɔsɔŋ, yaa ɖɩhɛyɩ sukuli yɔɔ, yaa ɖɩya lɔɔɖa wena awɛ liidiye pɩdɩɩfɛyɩ yɔ, yaa ɖɩla nesi ɖɔkʋʋ mbʋ pɩmʋʋ liidiye kadadayaɣ yɔ, pɩpɩzɩɣ nɛ pɩkɔnɩ-ɖʋ kaɖɛ. Ye ɖɩcakɩ wezuu kɛlɛʋ, ɖɩñakɩ pana se ɖɩtaatɔkɩ kɩma sɔsɔna nɛ ɖɩɩwɛɛkɩɣ ɖe-liidiye yɔ, pɩsɩɣnɩ-ɖʋ nɛ ɖɩha ɖa-tɩ faaa nɛ ɖɩpɩsɩ Ɛsɔ yomaa. Pʋbʋ lɛ ɖɩwɩlɩɣ ɖɔɖɔ se ɖɩwɛnɩ lɔŋsɩnɖɛ.—1 Tim. 6:10. w17.07 10 § 13
Mazaɣ, 23 mars
Mbʋ mɔnɖɔŋ ñapaɣtʋ yɔɔ nɛ mantɩkatɩ cɛtɩm nʋmɔʋ.—Keɣa 118:128.
Yehowa wɛnɩnɩ waɖɛ se ɛtɔɔ kewiyitu kɩkɩlɩtʋ ɛjaɖɛ kpeekpe yɔɔ. Ɛtɔkɩ kewiyitu nɛ siɣsiɣ wɛtʋ ndʋ tɩtalɩ pilim yɔ. Ɛyɔɔdɩ kpayɩ se: “Mɛkɛnɩ [Yehowa], manaɣnɩ pʋtɔdɩyɛ, mahʋʋna nɛ menɖezi [siɣsiɣ] tɔm tɛtʋ yɔɔ; mbʋ pɩkɛdɩnɩ-m lɛ lɛ.” (Yer. 9:23) Yehowa ɛɛcɔŋnɩ ɛyaa mantɩtalɩ pilimwaa paɣtʋ natʋyʋ se pɩsɩnɩ-ɩ nɛ ɛna mbʋ pɩtʋʋzaa yaa mbʋ pɩwɛ siɣsiɣ yɔ. Ɛtalɩ pilim, nɛ ɛsɩm mbʋ pɩwɛ siɣsiɣ yɔ, nɛ pʋyɔɔ ɛɖʋʋ ɛyaa paɣtʋ. Ðɩpɩzɩɣ ɖɩtaa liu Yehowa paɣtʋ, ɛ-paɣtʋ kila nɛ lɩmaɣza wena ɛkpakɩɣ yɔ a-tɩŋa se awɛ siɣsiɣ mbʋ pʋyɔɔ yɔ, “tʋtʋyɛ nɛ siɣsiɣ tɔm ɖɔkʋʋnɩ [e]-kewiyaɣ kpelaɣ.” (Keɣa 88:15) Paa Sataŋ ɛkaɖɩnɩ Yehowa se E-kewiyitu tɩtʋʋzɩ yɔ, Sataŋ maɣmaɣ tɩpɩzɩ nɛ ɛla nɛ siɣsiɣ wɛtʋ wɛɛ ɛjaɖɛ nɖɩ eɖiyiɣ yɔ ɖɩ-yɔɔ. w17.06 28 § 5